杨万里
胡英彦得欧阳公二帖，盖训其子仲纯、叔弼之
圣处眇安在，谈者一何昜。
注瓦务细巧，岑鼎丧良贵。
群儿有新舌，六学无故意。
向来孟韩息，不有欧苏继。
庸知後死者，未渠乡原弃。
同时鸱鸦噪，并起瓜觜利。
两公察膏盲，与世作姜桂。
挟山初作难，破竹忽乘势。
双明日配月，再立仁与义。
我有香一瓣，恨不生并世。
厥今圣域里，澹叟真守器。
怪来兰玉秀，渠以清白遗。
当家有学林，满腹惟典记。
人间市井言，眼底寇仇视。
独於两公帖，费此半生喜。
麝煤叩山骨，卧听丁丁美。
令我竹林老，亦复拜嘉惠。
敢云赓绝唱，颇欲与兹事。
朝来窗儿夹，尽室问何瑞。
宝帖更新诗，小子汝其志。